《题仙山图》
明代·王汝玉

二室秀紫烟，九华插青天。仙人跨白凤，栖息来其巅。

我欲往从跨，跪受长生编。飘然学轻举，谢此尘中缘。

平生事遨游，空误桃李年。秋霜点绿鬓，未果求真诠。

空斋看图画，灵境临我前。云梯挂苍巘，碧涧流丹泉。

金光草初长，瑶华共芊绵。何当餐其英，笑拍洪崖肩。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。